《夏日洪生左顾惠诗赋答》
清代·林朝崧

邵平瓜熟时，慧远莲开日。河朔罢传杯，茂陵方养疾。

君乘下泽车，来访维摩室。蹑屣起相迎，采薪忧若失。

为君具鸡黍，为君觅芝朮。相对劝加餐，乱离那忍述！

朱崖既弃捐，汐社多遗逸。少卿久穷困，兰成亦萧瑟。

昔如鞲上鹰，今作裈中虱。笑啼俱不敢，祸福两难必。

犹喜长吉囊，各有江生笔。君歌我再和，诗成共评隙。

作者简介：林朝崧(1875-1915)，字俊堂，号痴仙，台湾彰化县雾峰乡人。林朝崧出身于武功之家，其父亲林利卿、族伯林文察、族兄林朝栋均是清朝同治、光绪年间颇有战功的将领。林朝崧作为栎社的发起人和首任理事，在台湾地方文学发展史上占有重要地位，被誉为“全台诗界泰斗”。